HR Službeni list Europske unije 159

32009R0097



SLUŽBENI LIST EUROPSKE UNIJE

UREDBA KOMISIJE (EZ) br. 97/2009

od 2. veljače 2009.

o provedbi Uredbe (EZ) br. 295/2008 Europskog parlamenta i Vijeća o strukturnim poslovnim statistikama u pogledu korištenja fleksibilnog modula

(Tekst značajan za EGP)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu (EZ) br. 295/2008 Europskog parlamenta i Vijeća od 11. ožujka 2008. o strukturnim poslovnim statistikama (1), a posebno njezin članak 3. stavak 4.,

budući da:

(1) Uredbom (EZ) br. 295/2008 uspostavljen je zajednički okvir za prikupljanje, kompilaciju, dostavu i vrednovanje statističkih podataka Zajednice o strukturi, djelatnosti, konkurentnosti i uspješnosti poduzeća u Zajednici.

(2) Potrebno je planirati korištenje fleksibilnog modula iz članka 3. stavka 2. točke (j) te Uredbe u tijesnoj suradnji s državama članicama te utvrditi njegovo područje primjene, popis obilježja, izvještajno razdoblje, djelatnosti koje obuhvaća i zahtjeve vezane uz kvalitetu.

(3) Pristup financiranju glavno je političko ograničenje u većini država članica, pa tako i u Zajednici. Postoje jasni dokazi za to da su europska poduzeća suočena s nedostatnim financiranjem, posebno ako brzo rastu ili ih se smatra mladim poduzećima. Stoga su potrebne statistike kako bi se omogućila analiza situacije u tim poduzećima u usporedbi sa svim malim i srednjim poduzećima. Te bi podatke, ako je moguće, trebalo uzeti iz postojećih izvora.

(4) Sve potrebne daljnje tehničke pojedinosti bit će predmetom smjernica i preporuka koje Komisija (Eurostat) izrađuje u tijesnoj suradnji s državama članicama.

(5) Mjere predviđene ovom Uredbom u skladu su s mišljenjem Odbora za statistički program,

DONIJELA JE OVU UREDBU:

Članak 1.

Fleksibilan modul iz članka 3. stavka 2. točke (j) Uredbe (EZ) br. 295/2008 koristi se za proizvodnju statistika o pristupu poduzeća financiranju. Prikupljaju se podaci za poduzeća u nefinancijskoj poslovnoj zajednici s 10 do 249 zaposlenih osoba u 2005., koja su 2008. bila još aktivna i imaju 10 ili više zaposlenih osoba u izvještajnom razdoblju kako je navedeno u članku 6. i kao potpopulacije poduzeća s brzim rastom (prosječna godišnja stopa zaposlenosti veća od 20 % godišnje u razdoblju od 2005. do 2008.) i „gazele” (poduzeća s brzim rastom koja su stara do pet godina), koji su prvi put osnovani 2003. ili 2004.

Članak 2.

Kako bi se ograničili troškovi za poduzeća i troškovi za države članice, ako je moguće, treba koristiti postojeće podatke iz administrativnih izvora.

Članak 3.

Obilježja uključena u prikupljanje podataka:

(a) važnost vlasničkih odnosa kod osnivanja poduzeća i u trenutku promatranja za pristup financiranju;

(b) stupanj i uspješnost svih pokušaja dobivanja različitih vrsta unutarnjeg i vanjskog financiranja i razlozi nedobivanja takvog financiranja;

(c) opseg jamstava za poslovne kredite;

(d) vlasnikovo/rukovoditeljevo poimanje troškova i tereta dobivanja poslovnih kredita te financijske situacije poduzeća;

(e) važnost odabira financijske ustanove (geografska blizina, posebno prekogranične situacije, domaće vlasništvo nasuprot stranom vlasništvu, status već postojećeg klijenta itd.);

(f) odnos dug/promet i druge korelacije financijskih obilježja iskazane u financijskim izvještajima poduzeća i njihova važnost za budući rast posla;

(g) percepcija potrebe za budućim financiranjem i njegovi oblici te razlozi za tu potrebu;

(h) percepcija veze između opcija financiranja i njihove raspoloživosti i izgleda za rast zaposlenosti;

(i) percepcija cjelokupnog administrativnog opterećenja za poduzeća;

(j) trud potreban za ispunjavanje (mogućeg) upitnika za pristup financiranju.

Članak 4.

Obuhvaćaju se djelatnosti sljedećih agregata zajedničke statističke klasifikacije ekonomskih djelatnosti u Europskoj zajednici kako je utvrđena Uredbom (EZ) br. 1893/2996 Europskog parlamenta i Vijeća (2) (NACE Rev. 2), ako se radi o tržišnim djelatnostima:

(a) od B do E (industrija);

(b) F (građevinarstvo);

(c) od G do N (usluge, agregirane, osim J, K (financijske usluge) i M);

(d) J (IKT usluge);

(e) M (stručne, znanstvene i tehničke usluge).

Članak 5.

Nacionalna nadležna tijela u državama članicama rezultate o obilježjima iz članka 3. ove Uredbe, uključujući povjerljive podatke, dostavljaju Komisiji (Eurostatu) u skladu s postojećim odredbama Zajednice o dostavljanju statistički povjerljivih podataka, posebno s Uredbom Vijeća (Euratom, EEZ) br. 1588/90 od 11. lipnja 1990. o prijenosu povjerljivih podataka Statističkom uredu Europskih zajednica (3).

Te odredbe Zajednice primjenjuju se na obradu rezultata, ako oni uključuju povjerljive podatke. Podaci se dostavljaju u elektroničkom obliku. Format za dostavu podataka mora biti u skladu sa standardima za razmjenu podataka koje je utvrdila Komisija (Eurostat). Podaci se dostavljaju ili se elektroničkim putem prenose do jedinstvene točke za ulaz podataka koju održava Komisija (Eurostat).

Članak 6.

Izvještajno razdoblje je razdoblje iz 2010. u kojemu se podaci prikupljaju iz postojećih izvora ili od poduzeća.

Članak 7.

Zahtjev za kvalitetu je isporuka skupova podataka koji obuhvaćaju sljedeći broj statističkih jedinica po državi članici sudionici:

— Njemačka, Španjolska, Francuska, Italija i Ujedinjena Kraljevina: za svaku po 1 800 anketiranih poduzeća ili ekvivalent u postojećim podacima,

— Belgija, Bugarska, Irska, Grčka, Nizozemska, Poljska, Slovačka i Švedska: za svaku po 900 anketiranih poduzeća ili ekvivalent u postojećim podacima,

— Danska i Finska: za svaku po 500 anketiranih poduzeća ili ekvivalent u postojećim podacima,

— Latvija i Litva: za svaku po 300 anketiranih poduzeća ili ekvivalent u postojećim podacima,

— Cipar i Malta: za svaku po 233 anketiranih poduzeća ili ekvivalent u postojećim podacima.

Članak 8.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 2. veljače 2009. Za Komisiju Joaquín ALMUNIA Član Komisije

(1) SL L 97, 9.4.2008., str. 13.

(2) SL L 393, 30.12.2006., str. 1.

(3) SL L 151, 15.6.1990., str. 1.